Sarnase pildi  leidmine polnud tegelikult keeruline, sest prototüübiks olnud hobune oli välisvaatluse andmetel päris kindlasti friisi tõugu. Niisiis tegelikult mitte mingi kõrberatsu. Friisi hobused on Euroopas kuulus ja armastatud tõug ja kes vaadata oskab, märkab kindlasti ajalooteemalistes filmides üleni musti karvaste jalgadega tõllahobuseid. Must on tõu ainus lubatud värv. Kunagi nägin dokumentaalfilmi friisi hobustest. Nende liikumise sujuvus kaariku ees on hämmastav. Mäletan siiani aegluubis näidatud kaadreid  kahehobusevankrit vedanud paari absoluutselt sünkroonsest liikumisest jooksul. Näidati ka rahvuslikku spordiala, milles osalejateks mees, naine ja hobune. Koostöö sisu oli järgmine: hobune jookseb kaariku ees traavi, peremees juhib hobust ning perenaine samal ajal korjab kaassõitjana teeäärsete postide otsast sõrmuseid sukavarda otsa. Eks tehke järele.